甲午送甯子儀歸洛
作者：呂本中
朝代：宋

paragraphs: 異時從公游，頗恨相得晚。
同參長蘆禪，共聽資福板。
公今三年病，我亦百事懶。
春風廣陵城，笑語有未款。
嵩陽有歸路，河水漸清暖。
豈無一言贈，慰此千里遠。
青松老合抱，意不在俗眼。
豈如山上苗，共盡白日短。
一身隨藥囊，萬事付茗盌。
爐煙裊晴窗，自足了遲緩。
奈何孔文舉，苦思坐客滿。
更知蘇門公，遠效嵇中散。
舟行儻見念，此語試三反。